**Основни данни от „Анализа на състоянието и подготовката на**

**Въоръжените сили през 2024 г.“:**

* *В представения Анализ се посочва, че* ***проведените през годината 440 учения са постигнали заложените цели*** на обучението и са осигурили поддържането на високо ниво на подготовката на Въоръжените сили за изпълнението на задачите им, свързани с отбраната на страната в национален и съюзен формат. Участието в ученията на Алианса е спомогнало за повишаване оперативната съвместимост на щабовете и формированията и оценка на състоянието на подготовката на личния състав спрямо тази на нашите съюзници. България е домакинствала, заедно с Румъния, едно от най-големите учения на Алианса – „Ramstain Legacy 24“ и е взела участие в двете най-големи учения на НАТО – „Steadfast Deterrence“ и „Steadfast Duel 24“.
* През годината е продължило участието на военни формирования и военнослужещи в 10 операции и мисии извън територията на страната под егидата на НАТО и Европейския съюз. Общо през 2024 г. ***в операции зад граница са участвали над 450 военнослужещи***.
* Изминалата година е очертана като ***една от най-натоварените по отношение изпълнението на задачи по мисията „Принос към националната сигурност в мирно време“***. Армията отново е била на първа линия при преодоляването на бедствия и спасяването на хора, изпаднали в беда.
* Над 2 400 военнослужещи и над 480 единици военна техника почти три месеца са участвали в ликвидирането на пожарите, възникнали в Странджа, Пирин, Стара планина, в районите на над 20 селища. Продължителността на овладяването на някои от пожарите е достигнала до над 20 денонощия (планината Славянка – 23 дни). Работата на военнослужещите е продължавала по 14-16 часа на ден, в сложна обстановка и силно пресечен терен при екстремно високи температури. Припомнят се пожарите в районите на селата Воден, Странджа, Срем и Мелница-област Ямбол; Михилци, Иван Вазово и Отец Паисиево – община Карлово; село Голешово – област Благоевград и много други. Вертолетите „Кугар” и Ми-17 от състава на ВВС са извършили над 2 030 водохвърляния, като екипажите на вертолети са летели средно по 10 часа на ден. Армията е участвала и при гасенето на пожара, възникнал в следствие взривяването на пиротехнически изделия в склад до гара Елин Пелин.
* Вече 3 години Въоръжените сили участват без прекъсване в помощ на структурите на МВР за охраната на българо-турската държавна граница в рамките на своите способности, сили и ресурси. През изтеклата година над 4 600 военнослужещи и над 1 000 единици пътни превозни средства, на ротационен принцип, са изпълнявали задачи, съвместно със служителите на Министерството на вътрешните работи, по охраната на българо-турската граница.
* ***2024 г. е определена като една от най-успешните по отношение развитието на модернизационните процеси във Въоръжените сили.*** Приоритет за настоящата година са запазването на това темпо и продължаването с подготовката и приемането на новите платформи в СВ, ВВС и ВМС.
* ***В Анализа се посочва, че обявеното в края на годината увеличение на заплатите и предприетата рекламна кампания рязко са увеличили броя на кандидатите за военна служба.*** Наблюдава се и лека тенденция за повишаване броя на кандидатите за прием във военните училища. Изразява се становище, че този повишен интерес за служба в редовете на Въоръжените сили трябва да се ползва максимално, за да продължи попълването на формированията с личен състав, с приоритет маневрените формирования на Сухопътните войски, до покриването на изискванията за съответната им степен на готовност.